Možnosť Kombinácie Sirupov Stoptussin a Hedelix pri Liečbe Chorého Dieťaťa
Dobrý deň. Prosím Vás môžem kombinovať sirup Stoptussin a Hedelix? Dcérka 2 r. je chorá, berie aj antibiotiká Megamox a má aj vlhký kašeľ. Ďakujem pekne
Dobrý deň,
ďakujeme za Vašu otázku.
Liek Stoptussin obsahuje dve liečivá: butamirátium-dihydrogen-citrát a guajfenezín. Používa sa (okrem iného) u detí a dospelých na liečbu suchého, dráždivého a ťažko utíšiteľného kašľa pri vírusových infekciách horných a dolných dýchacích ciest, pri zápaloch horných dýchacích ciest, pri zápale hltana, hrtana, priedušiek a pľúc. Pokiaľ má dieťa v dýchacích cestách prítomné hlieny, podávanie lieku Stoptussin nie je vhodné. Vhodnou voľbou je práve užívanie lieku Hedelix, ktorý sa používa na liečbu zápalov dýchacích ciest sprevádzaných tvorbou hlienu a liečbu príznakov chronických zápalových ochorení dýchacích ciest. Jeho užívanie je počas liečby liekom Megamox Duo bez pozorovaných interakcií.
Vhodné je taktiež sa zamerať na režimové opatrenia, ktoré zahŕňajú zvlhčovanie vzduchu alebo inhaláciu Vincentky, prípadne Yabra. Nevyhnutné dbať aj na dostatočný pitný režim, čím sa zefektívni účinok Hedelixu.
Prajem skoré uzdravenie.
S pozdravom
PharmDr. Veronika Kiabová